ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ನರಸಾರ್ಯ
ನರಸಾರ್ಯ
ಸು. 1600. ಪದ್ಯಗಣಸಹಸ್ರನಾಮ ಎಂಬ ಕೃತಿಯ ಕರ್ತೃ. ಪಾಲ್ಕುರಿಕೆ ಸೋಮನಾಥ ಕವಿ ರಚಿಸಿದ ಸಹಸ್ರಗಣನಾಮ ಎಂಬ ಕೃತಿಯನ್ನೇ ಉತ್ತೊಳಲು ಎಂಬ ಊರಿಗೆ ಒಡೆಯನಾದ ಅಮೃತನೃಪನ ಆಜ್ಞೆಗನುಸಾರವಾಗಿ ಈತ ಕಂದವೃತ್ತ ರೂಪಗಳಲ್ಲಿ ರಚಿಸಿದ್ದಾನೆ. ಮಲ್ಲಿಕಾರ್ಜುನ ಪಂಡಿತಾರಾಧ್ಯ, ಪಾಲ್ಕುರಿಕೆ ಸೋಮನಾಥ ಹಾಗೂ ನರಸಾರ್ಯ ಈ ಮೂವರ ಕೃತಿಗಳು ಒಂದೇ ವಿಷಯವನ್ನು ಕುರಿತವು. ನರಸಾರ್ಯನ ಕೃತಿಯಲ್ಲಿ ಎಂಟು ಪ್ರಕರಣಗಳಲ್ಲಿ ಪ್ರಮಥಗಣ ರುದ್ರಗಣ ವೃಷಭಗಣ ತ್ರಿಷಷ್ಟಿಗಣ ಷೋಡಶಗಣ ತೆರಸಗಣ ದಶಗಣ ಅಸಂಖ್ಯಾತಗಣ- ಹೀಗೆ ಎಂಟು ಗಣಗಳನ್ನು ವಿವರಿಸಿದೆ. ಪ್ರತಿ ಪ್ರಕರಣದಲ್ಲೂ ಶಿವಪಾರ್ವತಿಯರ ಸಂವಾದರೂಪದ ಕೆಲ ಚಮತ್ಕಾರಿಕ ಮಾತುಗಳ ಅನಂತರ ಗಣಸ್ತುತಿಯನ್ನು ಬರೆದಿರುವುದು ಇಲ್ಲಿಯ ವೈಶಿಷ್ಟ್ಯ. ಪದ್ಯಬಂಧ ಸುಶ್ರಾವ್ಯವಾಗಿದೆ.
(ಎಸ್.ಎಸ್.ಜೆಎ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ